Боян Бойчев
Момчета

chitanka.info

На сина ми Ради

Моето малко момченце,

Възседнало старото ми колело,

С ожулено в игрите носленце,

С изгоряло от слънце чело.

Аз го поглеждам и търся във него

Момчето, което някога аз съм бил,

И аз така съм лудувал, изглежда,

И в свой свят измислен съм се крил.

Моята умаляла моряшка фланелка

Много добре днес му седи

И аз разбирам колко малко

От момчето в мен ме дели.

Момчето ми не играе с войници,

Не воюва със сабя и автомат

И широко разтворените зеници

Опознават различен от моя свят.

Свят, в който войните са други

И всичко се купува с пари,

В който да мечтаеш е лудост,

И компютърът избира игри.

Моето малко моченце

Мечтае за новичко колело,

И упорито муси носленце,

И бърчи не по детски чело.

Хайде, сине, на колелата,

Взимай водния пистолет!

Ще направим щура беля,

За миг пак да бъда дете!

2006 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.